NHL.com/fi listaa menneiden kausien parhaat hetket ja joukkueet, nykyiset ja kaikkien aikojen parhaat pelaajat sekä parhaat päävalmentajat, GM:t ja suomalaispelaajat. Kautta 2018-19 odotellessa kurkistetaan myös hieman tulevaan. Tänään ovat vuorossa 10 tämän hetken parasta maalivahtia.

1. Pekka Rinne, Nashville Predators: Tuore Vezina Trophy -voittaja epäonnistui pudotuspeleissä, mutta se ei poista Rinteen vuosikausien huippusuorituksia. Runkosarjan viime kauden ykkösjoukkueen luottovahti kantaa selvää ykköstorjujan vastuuta ja tekee sen yhä vuorenvarmasti. Torjuntaprosentti 92,7 oli Rinteen toiseksi paras NHL:ssä. Viime vuosien voittavimpia maalivahteja ja tasainen eliittisuorittaja.

Video: NSH@WPG, ottelu 4: Rinne torjuu mailan nupilla

2. Andrei Vasilevski, Tampa Bay Lightning: Jonkinlainen huippukausi. Venäläinen pelasi viime kaudella enemmän otteluita kuin koskaan ja hoiti hommansa huimaan tyyliin. 64 aloitettua ottelua, 44 voittoa. NHL-uran toistaiseksi paras torjuntaprosentti 91,9, vaikka peliminuutteja tuli yli tuhat enemmän kuin edellisellä kaudella.

3. Sergei Bobrovski, Columbus Blue Jackets: Kokonaisvaltaisesti vahva maalivahti, jolla on palkintokaapissaan jo kaksi Vezina Trophya. Blue Jacketsin tuki ja turva urakoi viime kaudella 65 ottelua, enemmän kuin koskaan aiemmin, ja voitti niistä komeat 37. Bobrovski kohtasi ennätykselliset 1 993 laukausta, mutta pysäytti ne yli 92 prosentin varmuudella.

4. Connor Hellebuyck, Winnipeg Jets: Uskomattomasti takana on vasta kaksi kautta aloittavana maalivahtina. Edellinen kausi ei todellakaan ollut mikään nappiosuma, mutta 25-vuotiaasta vahdista muodostui viime talvena Jetsille luotettava lukko, joka pelasi peräti 67 ottelua ja voitti niistä 44. Torjuntaprosentti oli todella vahva 92,4, kun peliminuutteja kertyi noin neljätuhatta.

[Lisää aiheesta: Hellebuyck jatkaa kuusi vuotta Jetsissä]

5. Braden Holtby, Washington Capitals: Ottelumäärät ovat olleet hienoisessa laskussa parin kauden ajan, mutta Stanley Cupin pitää painaa jonkin verran. Holtby pelasi viime kaudella 54 ottelua ja voitti niistä 34. Runkosarjan torjuntaprosentti 90,7 oli Holtbyn NHL-uran huonoin, mutta pudotuspeleissä Capitals-vahti seisoi tarvittaessa päällään.

6. Marc-Andre Fleury, Vegas Golden Knights: Vegasin debyyttikausi olisi ollut paljon vaikeampi ilman luotettavaa huippumaalivahtia. Fleury oli todellakin mies paikallaan. Hän pelasi vain täpärästi yli puolet otteluista, mutta kirjautti uransa parhaat yhden kauden tilastot. Torjuntaprosentti jäi vain karvan alle 93:n ja päästettyjen maalien ottelukohtainen keskiarvo oli 2,24.

7. Jonathan Quick, Los Angeles Kings: Edelliskausi oli vaikea, sillä Quick kykeni pelaamaan vain 17 ottelua, mutta paluu huipulle tapahtui aivan yhtä kovana luuna kuin ennenkin. Viime kaudella 63 aloitettua ottelua ja 33 voittoa. Quickin torjuntaprosentti 92,1 oli hänen parhaansa kuuteen vuoteen. Parhaimmillaan pudotuspeleissä, kuten Stanley Cupitkin muistuttavat, mutta tällä kertaa Kingsin kevät oli kaikin puolin kankea.

Video: DET-LAK: Quick ryöstää Nyquistin tuplatorjunnalla

8. Martin Jones, San Jose Sharks: Rauhallisuuden pelikuva. Jones on kylmänviileä maalivahti, joka on noussut Quickin takaa ykkösmaalivahdin asemaan vaihdettuaan seuraa Kalifornian sisällä. Kaikkina kolmena Sharks-kautenaan Jones on voittanut vähintään 30 ottelua ja pysäyttänyt kiekot yli 91 prosentin varmuudella.

9. John Gibson, Anaheim Ducks: Gibsonin osakkeet ovat olleet kovassa nousussa viime vuosina, osin Ducksin parantuneen puolustuspelaamisen ansiosta. Vasta 24-vuotias, mikä on syytä pitää mielessä. Pelasi viime kaudella enemmän otteluita kuin koskaan, mutta myös paremmin kuin koskaan. 31 voittoa on uran toistaiseksi paras saldo, samoin torjuntaprosentti 92,6.

[Tuoreimmat uutiset maailman parhaan jääkiekkosarjan tapahtumista tarjoaa @NHL_fi]

10. Henrik Lundqvist, New York Rangers: Vanha sotaratsu roikkuu yhä mukana. 36-vuotiaana Lundqvist ei enää ole samanlainen yli-ihminen kuin vuosikymmenen vaihteessa, mutta hänen tilastonsa ovat silti olosuhteisiin nähden yhä vakuuttavat. Rangers on käynyt läpi monta vaihetta ruotsalaisen kantaessa ykkösvahdin roolia. Hän pelasi 61 ottelua ja kohtasi enemmän laukauksia kuin kertaakaan urallaan yhtä kautta lukuun ottamatta, joten siihen nähden torjuntaprosentti 91,4 on yhä osoitus Lundqvistin huimasta tasosta.